रूस में तख्तापलट तो टला, लेकिन आगे क्या; 5 सवालों में जानें
Russian Private Army Wagner Group Conflict; Will Wagner's Leadership Wane or Vladimir Putin Weakened? Everything You Need To know. वैगनर प्रमुख मारा जाएगा या पुतिन कमजोर पड़ेंगे: रूसी शहरों पर कब्जे के बाद पीछे हटी प्राइवेट आर्मी; 5 सवालों में जानें आगे क्या होगा?
“पुतिन ने गलत विकल्प चुना है और रूस को जल्द ही एक नया राष्ट्रपति मिलेगा। जीत हमारी ही होगी। एक या दो गद्दारों के जीवन को 25,000 सैनिकों के जीवन से ऊपर रखा गया है। रूस में गृहयुद्ध अब शुरू हो गया है।”
23 जून को दिन के 11 बजे वैगनर प्रमुख येवगेनी वी प्रिगोजिन ने ये बयान दिया। इसके बाद 36 घंटे तक रूस के रोस्तोव शहर को वैगनर लड़ाकों ने अपने कब्जे में रखा। 24 जून को वैगनर लड़ाके मॉस्को से महज 200 किलोमीटर दूर थे। तभी बेलारूस के राष्ट्रपति अलेक्जेंडर लुकाशेंको और वैगनर प्रमुख येवगेनी प्रिगोजिन के बीच बात हुई।
प्रिगोजिन ने अपने लड़ाकों को वापस कैंप में लौटने का आदेश दिया। साथ ही खुद बेलारूस पहुंचने की बात की। दरअसल, पुतिन का अपने विरोधियों को मारने का इतिहास रहा है। अब इतना सब कुछ होने के बाद भी क्या दोस्त से दुश्मन बने प्रिगोजिन को रूसी राष्ट्रपति पुतिन ऐसे ही छोड़ देंगे?
ऐसे में बड़ा सवाल ये है कि क्या प्रिगोजिन भी मारा जाएगा? या फिर वाकई में पुतिन की रूसी सत्ता पर पकड़ कमजोर हो गई है। भास्कर एक्सप्लेनर में इससे जुड़े 5 सवालों के जवाब जानेंगे…
सवाल-1 : क्या पुतिन अपने दूसरे विरोधियों की ही तरह वैगनर चीफ को भी मरवा देंगे?
जवाब : पुतिन शनिवार से पहले तक रूस पर लगभग बिना किसी चुनौती के 23 साल से शासन कर रहे थे। वह अब तक अपने खिलाफ उठाने वाली आवाजों को या तो जेल भेज देते थे या फिर मरवा देते थे। प्रिगोजिन तो इससे भी आगे बढ़ गए। उन्होंने तो तख्तापलट की बात कर दी है।
वैगनर प्रमुख प्रिगोजिन भले ही बेलारूस जाकर गिरफ्तारी से बच जाएं, लेकिन उनकी जान को अब भी खतरा है। दरअसल, इससे पहले भी आधा दर्जन अरबपतियों ने रूस-यूक्रेन जंग के खिलाफ बोला और फरवरी 2022 से अगस्त 2022 के बीच संदिग्ध परिस्थितियों में मारे गए।
इनमें 67 साल के तेल व्यवसायी रविल मगनोव, यूरी वोरोनोव, अलेक्जेंडर सुबोटिन जैसे बड़े नाम शामिल हैं। अब एक ग्राफिक्स में उन 7 बिजनेसमैन के बारे में जानिए जिन्होंने पुतिन के खिलाफ बगावत की और फिर उनकी संदिग्ध परिस्थितियों में मौत हो गई…
रास्ते का रोड़ा बनने वालों को रास्ते से हटाना रूस के लिए कोई नई बात नहीं है। इसी वजह से ऐसी आशंका जताई जा रही है कि रूसी एजेंसी जल्द ही विद्रोही प्रिगोजिन की हत्या का प्लान कर सकती है।
अमेरिका के एनालिटिकल ग्रुप इंस्टीट्यूट फॉर द स्टडी ऑफ वॉर ने लिखा है कि पुतिन ने स्थिति को नियंत्रण में करने और खुद की पकड़ मजबूत करने के लिए प्रिगोजिन के साथ डील की है। इससे रूस में अस्थिरता का खतरा दूर होगा, क्योंकि इस विद्रोह ने रूसी सुरक्षा बलों की कमजोरी उजागर की है।
ऐसे में संभावना है कि पुतिन फिलहाल वैगनर चीफ के खिलाफ इस तरह का बड़ा कदम उठाने से पहले समय लेना चाहेंगे।
सवाल-2 : प्राइवेट आर्मी चीफ प्रिगोजिन के लिए बेलारूस कितना सुरक्षित है?
जवाब : 24 जून को वैगनर प्रमुख प्रिगोजिन अपने 25 हजार लड़ाकों के साथ मॉस्को की तरफ कूच कर रहे थे। तभी बेलारूस के राष्ट्रपति अलेक्जेंडर लुकाशेंको ने उनसे फोन पर बात की। इसके बाद प्रिगोजिन ने अपने लड़ाकों को बेस कैंप में लौटने का आदेश दिया।
इस बातचीत के बाद क्रेमलिन के प्रवक्ता दिमित्री पेसकोव ने बताया कि इस संकट को टालने के लिए समझौते के आधार पर वैगनर चीफ पड़ोसी देश बेलारूस जाएंगे। उनकी गिरफ्तारी नहीं होगी और उनके खिलाफ सभी आपराधिक मामले बंद कर दिए जाएंगे। हालांकि रविवार दोपहर तक प्रिगोजिन बेलारूस नहीं पहुंचे थे।
देखा जाए तो बेलारूस भी प्रिगोजिन के लिए ज्यादा सुरक्षित नहीं है। इसकी 3 वजहें हैं…
यही वजह है कि इस बात की आशंका जताई जा रही है कि वैगनर चीफ पर बेलारूस में भी जानलेवा हमला हो सकता है।
सवाल-3 : क्या पुतिन की रूसी सेना पर पकड़ कमजोरी पड़ रही है?
जवाब : वैगनर ग्रुप के लड़ाके रोस्तोव शहर से 600 किलोमीटर तक आगे बढ़ गए, लेकिन रूसी सैनिकों ने कोई विरोध नहीं किया। शनिवार को देर शाम तक आदेश के बावजूद कई बैरकों से रूसी सैनिकों का मूवमेंट तक शुरू नहीं हुआ था।
मॉस्को से सिर्फ 200 किमी पहले ही प्राइवेट आर्मी वैगनर ने पीछे हटने की बात कही। 36 घंटे तक वैगनर प्रमुख प्रिगोजिन का इन इलाकों पर कब्जा रहा। इसके बावजूद न तो सैन्य स्तर पर और न ही नागरिकों के स्तर पर कोई विरोध देखने को मिला।
यूक्रेन के साथ डेढ़ साल से चल रहे युद्ध से रूसी सेना पर अप्रत्याशित प्रभाव पड़ा है। शुरुआत में पुतिन ने जल्द ही जीत का वादा किया था, लेकिन युद्ध लंबा खिंचता चला गया। इससे बड़े पैमाने सैनिक मारे गए हैं जिससे सेना के भीतर खासकर टॉप अफसरों में निराशा है।
अमेरिकी इंटेलिजेंस के मुताबिक पिछले 5 महीने में यूक्रेन में रूस के 20 हजार सैनिक मारे गए जबकि 80 हजार घायल हुए हैं।
शनिवार को देश के नाम अपने संबोधन में पुतिन ने इस स्थिति की तुलना 1917 से की जब आखिरी जार सरकार एक युद्ध में घिर गई थी। यह साफ दिखाता है कि पुतिन रूस पर अपनी पकड़ खो रहे हैं।
साथ ही प्रिगोजिन को कुचलने की धमकी देने के कुछ ही घंटों बाद उसके साथ समझौता करने से पुतिन ने इस वास्तविकता को और बल दिया है कि अब रूसी क्षेत्र में सेना का इस्तेमाल करना उनके बस की बात नहीं है।
रूस के पूर्व प्रधानमंत्री मिखाइल कास्यानोव के मुताबिक, अगर वैगनर ग्रुप के असंतोष को काबू नहीं किया गया तो व्लादिमिर पुतिन की सत्ता ढह सकती है। कास्यानोव साल 2000 से 2004 तक पुतिन के साए में पीएम रहे। बाद में वह विपक्ष में शामिल हो गए।
पूर्व पीएम का कहना है कि वैगनर ग्रुप के लीडर येवगेनी प्रिगोजिन से लड़ाई यूक्रेन में रूस के सैन्य अभियान को कमजोर करेगी।
सवाल-4 : क्या पुतिन रूस के रईसों का भी समर्थन खो रहे हैं?
जवाब : माना जा रहा है कि रूस के ओलिगार्क का राष्ट्रपति पुतिन के ऊपर से भरोसा खत्म हो रहा है। दरअसल, रूस में ओलिगार्क ऐसे रईसों को कहा जाता है, जिनके राजनीति और कुछ विशेष नेताओं से गहरे संबंध होते हैं।
रूस की तकरीबन पूरी अर्थव्यवस्था पर इन गिने-चुने रईसों का कब्जा है। ये कुछ बड़े नेताओं को लाभ देकर अर्थव्यवस्था में एकाधिकार स्थापित करते हैं और अपने फायदे के लिए राजनीतिक शक्ति का इस्तेमाल करते हैं।
मिखाइल कास्यानोव का दावा है कि रूस पर शासन करने वाले ओलिगार्क के भीतर मतभेद उभर रहे हैं। हो सकता है कि आने वाले दिनों में पुतिन के आदेश न माने जाएं। इसका मतलब होगा पुतिन की सत्ता के अंत की शुरुआत।
वहीं पूर्व विश्व चैंपियन खिलाड़ी ग्रैंडमास्टर गैरी कास्परोव ने अपने ही राष्ट्रपति पुतिन के खिलाफ ट्वीट कर कहा- ‘रूस लंबे समय से एक माफिया देश में बदल गया है और सालों पहले रूस का पतन हो गया था। माफिया वैसा ही है जैसा माफिया करता है। आज जो भी समझौता हुआ, उसमें खून-खराबा हो चुका है और पुतिन का अजेय होने का भ्रम दूर हो गया है। उन्होंने और उनके साथियों ने डर क्या होता है, इसे महसूस किया है। मॉस्को को धमकी दी गई।’
इससे पहले शनिवार को कास्परोव ने ट्वीट कहा था- ‘रूस में कोई राजनीतिक आदेश लागू नहीं होता है और यूक्रेन में मिली विफलता ने इसे उजागर कर दिया है। यदि प्रिगोजिन अभी भी जीवित हैं और 24 घंटों से खुली हवा में सांस ले रहे हैं तो हकीकत ये होगी कि हम एक नए युग में प्रवेश कर चुके होंगे।’
सवाल-5 : क्या वैगनर को दूसरे विद्रोही गुटों का साथ मिल सकता है?
जवाब : वैगनर चीफ के विद्रोही होने के बाद इस बात की आशंका बढ़ गई है कि पुतिन के खिलाफ दूसरे विद्रोही गुट भी एक्टिव हो सकते हैं। भविष्य में अगर रूस के साथ वैगनर चीफ का समझौता नहीं हो पाया तो प्रिगोजिन को इन विद्रोही संगठनों का साथ मिल सकता है...
1. रूस वॉलंटियर क्रॉप: अगस्त 2022 में पश्चिमी रूस के ब्रांस्क प्रांत के दो गांवों पर कब्जा कर लिया था। बाद में रूसी सुरक्षा एजेंसी ने इस संगठन के खिलाफ ऑपरेशन चलाया। अलग-अलग नामों से पुतिन सरकार के खिलाफ ये एजेंसी काम कर रही है।
2. नेशनल रिपब्लिक आर्मी: अगस्त 2022 में इस संगठन को निर्वासित रूसी सांसद इल्या पोनोमेरेव ने शुरू किया। मॉस्को के बाहर युद्ध समर्थक रूसी पत्रकार दरिया डुगिना की हत्या के पीछे इसी संगठन का हाथ माना गया। ये संगठन रूस सरकार के खिलाफ एक्टिव है।
3. फ्रीडम ऑफ रशिया लीजन: रूसी नागरिकों का एक संगठन है, जो यूक्रेन से ऑपरेट होता है। ये व्लादिमिर पुतिन के शासन का विरोध करता है। मार्च 2022 में इस संगठन की शुरुआत हुई थी। कथित तौर पर यह यूक्रेन की सेना के साथ काम करता है।